钦定古今图书集成/明伦汇编/官常典/第779卷 > 高崇
## 钦定古今图书集成/明伦汇编/官常典/第779卷 > 高崇

按《魏书》本传，“崇字积善，渤海蓨人。四世祖抚，晋永嘉
中，与兄顾避难奔于高丽。父潜，显祖初归国，赐爵开
阳男，居辽东。诏以沮渠牧犍女赐潜为妻，封武威公
主，拜驸马都尉，加宁远将军，卒。崇少聪敏，以端谨见
称，征为中散，稍迁尚书三公郎。家资富厚，僮仆千馀，
而崇志尚俭素，车马器服充事而已。自修洁，与物无”
竞。初，崇舅氏坐事诛，公主痛本生绝嗣，遂以崇继牧
犍后，改姓沮渠。景明中，启复本姓，袭爵。迁领军长史、
伏波将军、洛阳令。为政清断，吏民畏其威风。每有发
擿，不避强御，县内肃然。朝廷方有迁授，会病卒，年三
十七。赠渔阳太守。永安二年，复赠征卤将军、沧州刺
史，谥曰成。初，崇谓友人曰：“《仲尼》四科，德行为首。人能
立身约己，不忘典训，斯亦足矣。”